ЗАКОН ЗА РЕСТРИКТИВНИ МЕРКИ
КОНСОЛИДИРАН ТЕКСТ1
I. ОСНОВНИ ОДРЕДБИ
Член 1
Со овој закон се уредуваат постапката за воведување, изменување и престанување на важење на рестриктивните мерки, спроведувањето, координацијата, евиденцијата, надзорот и други прашања кои се однесуваат на рестриктивните мерки.
Член 2
Рестриктивни мерки во смисла на овој закон се мерките кои имаат за цел одржување на меѓународниот мир, безбедноста, почитувањето на човековите права и основните слободи и развојот на демократијата и владеењето на правото кои се воведуваат, изменуваат или престануваат врз основа на:
а) правно обврзувачки резолуции на Советот за безбедност на Обединетите нации;
б) правни акти на Европската Унија;
в) правни акти на други меѓународни организации во кои членува Република Северна Македонија во согласност со меѓународното право;
г) барање од надлежен орган на друга држава за воведување, изменување или престанување на важење на финансиски мерки против тероризам и/или пролиферација или
д) други акти согласно со овој закон.
Член 3
Рестриктивните мерки може да се применат кон една или повеќе држави, меѓународни организации, физички лица, правни лица, групи и/или организации опфатени со членот 2 од овој закон (во натамошниот текст: определени лица).
Член 4
Видови на рестриктивни мерки се:
а) ембарго на стоки и услуги;
б) ембарго на оружје;
в) забрана за влез во Република Северна Македонија;
г) финансиски мерки и
д) други мерки согласно со меѓународното право.
Член 5
Одделни изрази употребени во овој закон го имаат следново значење:
1) „Ембарго на стоки и услуги“ е целосна или делумна забрана на увоз, извоз и транзит на стоки, давање услуги, трансфер на технологии и активности поврзани со трговијата на стоки и услуги кои се предмет на забраната;
2) „Ембарго на оружје“ е целосна или делумна забрана на трговија со оружје и воена опрема и давање на техничка помош и донации во финансиски средства, оружје и воена опрема на определените лица на кои се однесува забраната;
3) „Забрана за влез“ е забрана за влез и транзитирање преку територијата на Република Северна Македонија на лица од странство на кои се однесува рестриктивната мерка;
4) „Финансиски мерки“ се забрана за користење, пренос, конверзија, трансфер или друг вид на располагање со имот, забрана на ставање на располагање на каков било имот, директно или индиректно, како и забрана за воспоставување или продолжување на деловен однос. Овие мерки се однесуваат и на:
- имот со кој целосно или делумно, директно или индиректно располагаат, го користат, го имаат во сопственост или го контролираат определените лица,
- имот кој потекнува или произлегува од имот со кој целосно или делумно, директно или индиректно располагаат, го користат, го имаат во сопственост или го контролираат определените лица или
- имот дополнително стекнат од страна на определените лица по различни основи.
5) „Имот“ се пари, фондови, средства за плаќање, економски ресурси, хартии од вредност, депозити, друг имот од секаков облик, и тоа материјален или нематеријален, вклучително и виртуелни средства согласно со закон, движен или недвижен имот, други права врз предметите, побарувања, како и јавни исправи и правни документи за сопственост и актива во пишан или во електронски облик или инструменти кои се доказ за имотни права или правни интереси“;
6) „Тероризам“ е дејствие определено со Кривичниот законик како кривични дела Неовластено прибавување и располагање со нуклеарни материи од членот 231, Грабнување на воздухоплов, брод или неподвижна платформа од членот 302, Загрозување на безбедноста на воздушниот сообраќај од членот 303, Терористичко загрозување на уставниот поредок и безбедност од членот 313, Учество во странска војска, полиција, паравоени или параполициски формации од членот 322-а, Терористичка организација од членот 394-а, Тероризам од членот 394-б, Финансирање на тероризам од членот 394-в, Злосторство против човечноста од членот 403-а, Меѓународен тероризам од членот 419, Загрозување лица под меѓународна заштита од членот 420 и Земање заложници од членот 421 или друго дело на тероризам предвидено со Кривичниот законик или друго дејствие сторено со намера да предизвика смрт или тешка телесна повреда на граѓаните или на други лица кои не се вклучени во судир кој има карактер на вооружен судир според меѓународното право, со намера да се создаде чувство на несигурност или страв кај граѓаните или да се присили некоја држава или меѓународна организација да изврши или да се воздржи од извршување на определени дејствија;

7) „Финансирање на пролиферација на оружје за масовно уништување“ се сите активности за обезбедување финансиски средства или активности за обезбедување финансиски услуги кои се насочени, целосно или делумно, на развој, производство, стекнување, поседување, складирање, испорака, обезбедување брокерски услуги, претовар, транспорт и пренос на оружје за масовно уништување (нуклеарно, хемиско или биолошко оружје), средства за нивна испорака и сродни материјали (вклучително и технологии и стоки со двојна употреба што се користат за нелигитимни цели) во спротивност со закон или правен акт на меѓународна организација во која членува Република Северна Македонија во согласност со меѓународното право;
8) „Консолидирана листа“ е листа на определени лица кон кои се воведени финансиски мерки против тероризам и ширење (распространување) на оружје за масовно уништување и негово финансирање;
9) „Други мерки согласно со меѓународното право“ се целосен или делумен прекин на дипломатските, финансиските и економските односи, на сообраќајните, воздушните, поштенските и други комуникации со една или повеќе држави во согласност со меѓународното право;
10) „Субјекти“ се лицата кои имаат обврска да ги преземаат мерките и дејствијата за спречување на перење пари и финансирање на тероризам предвидени со Законот за спречување на перење пари и финансирање на тероризам и Агенцијата за катастар на недвижности.

11) „Виртуелни средства“ се виртуелни средства дефинирани со прописите за спречување перење пари и финансирање на тероризам;

12) „Физичко лице“ е секое физичко лице, трговец поединец, овластено службено лице и лице кое самостојно врши дејност;

13) „Правно лице“ е Република Северна Македонија, јавните органи, единиците на локалната самоуправа, јавните претпријатија, трговските друштва, установите, политичките партии, здруженијата, фондациите, сојузите и организационите облици на странски организации, спортски здруженија и други правни лица од областа на спортот и други правни лица и други заедници и организациите на кои им е признаено својството на правно лице и

14) “Овластено службено лице“ е службено лице во јавен орган на кое согласно со закон му е дадено овластување да врши конкретни службени дејствија, да води постапка и/или да донесува акти во име на органот.
Член 6
(1) Рестриктивните мерки се итни и се применуваат без одлагање.
(2) Резолуциите на Советот за безбедност на Обединетите нации со кои се воведуваат, изменуваат или престануваат рестриктивните мерки се применуваат без одлагање, од моментот на нивното влегување во сила, а најдоцна во рок од 24 часа од објавувањето од страна на Советот за безбедност на Обединетите нации.

(3) Министерството за надворешни работи и надворешна трговија на својата веб-страница ги објавува резолуциите од ставот (2) на овој член, и за истите ги информира надлежните органи за нивно спроведување.
(4) Не може да се поведе постапка за граѓанска или кривична одговорност за спроведување на рестриктивни мерки согласно со овој закон.
(5) За штетите кои можат да настанат со примената на овој закон не може да се поднесе барање за надоместок на штета против Република Северна Македонија, органите за спроведување на рестриктивни мерки и/или субјектите.
(6) Податоците и информациите во постапките кои се водат согласно со овој закон се користат согласно со прописите за заштита на личните податоци и за безбедност на класифицирани информации.
II. ВОВЕДУВАЊЕ, ИЗМЕНУВАЊЕ И ПРЕСТАНУВАЊЕ НА ВАЖЕЊЕ НА РЕСТРИКТИВНИТЕ МЕРКИ
Член 7
(1) Владата на Република  Северна Македонија, на предлог на надлежните органи од членот 8 од овој закон, донесува одлука за воведување, изменување и престанување на важење на рестриктивните мерки.
(2) Со одлуката од ставот (1) на овој член се определува:
а) видот на рестриктивната мерка;
б) органот за спроведување на рестриктивната мерка и/или
в) времетраењето на рестриктивната мерка.
(3) Одлуката на Владата на Република  Северна Македонија од ставот (1) на овој член се објавува во „Службен весник на Република  Северна Македонија“.
(4) Определеното лице има право да поведе управен спор против одлуката од ставот (1) на овој член пред Управен суд согласно со Законот за управните спорови.
Член 8
(1) Министерството за надворешни работи и надворешна трговија до Владата на Република Северна Македонија доставува предлог за донесување одлука за воведување, изменување или престанување на важење на рестриктивни мерки усвоени од Советот на Европската Унија или правните акти на други меѓународни организации во кои членува Република Северна Македонија во согласност со меѓународното право.

(2) Министерството за внатрешни работи, Агенцијата за разузнавање, Агенцијата за национална безбедност на Република Северна Македонија или Министерството за финансии - Управата за финансиско разузнавање до Владата на Република Северна Македонија доставуваат предлог за донесување одлука за воведување, изменување или престанување на важење на финансиски мерки против тероризам и ширење (распространување) на оружје за масовно уништување и нивно финансирање (во натамошниот текст: финансиски мерки против тероризам и/или пролиферација).

(3) Министерството за надворешни работи и надворешна трговија за барањето од надлежен орган на друга држава, до Владата на Република Северна Македонија доставува предлог за донесување одлука за воведување, изменување или престанување на важење на финансиски мерки против тероризам и/или пролиферација, по добиеното мислење од органите од ставот (2) на овој член.

(4) Јавното обвинителство на Република Северна Македонија, Министерството за внатрешни работи, Агенцијата за разузнавање, Агенцијата за национална безбедност на Република Северна Македонија или Министерството за финансии - Управата за финансиско разузнавање до Владата на Република Северна Македонија доставуваат предлог за донесување одлука за поднесување на барање до надлежен орган на друга држава, до надлежна институција на Европската Унија или до Советот за безбедност на Обединетите нации за воведување, изменување или престанување на важење на финансиски мерки против тероризам и пролиферација, согласно со критериумите за означување/одредување на определени лица утврдени со релевантните резолуции на Советот за безбедност на Обединетите нации.

(5) Предлогот од ставот (4) на овој член, кој се доставува до Советот за безбедност на Обединетите нации, по претходно обезбедено мислење од Министерството за надворешни работи и надворешна трговија, се поднесува согласно со релевантните резолуции на Советот за безбедност на Обединетите нации.

(6) Министерот за надворешни работи и надворешна трговија ги пропишува формата, содржината и начинот на неговото доставување на предлогот за означување/одредување на определени лица до Советот за безбедност на Обединетите нации, како и за нивно отстранување од листите на определени лица, согласно со критериумите за означување/одредување на определени лица утврдени со релевантните резолуции на Советот за безбедност на Обединетите нации, како и процедурите, упатствата и обрасците утврдени од Советот за безбедност на Обединетите нации.

(7) Подзаконскиот акт од ставот (6) на овој член, се објавува и на веб-страницата на Министерството за надворешни работи и надворешна трговија.
Член 9
(1) Предлогот од членот 8 ставовите (2), (3) и (4) од овој закон во прилог содржи листа на определени лица за кои постојат разумни основи за сомневање дека учествуваат или на кој било начин се поврзани со активности на тероризам и/или пролиферација.
(2) Листата на определени лица од ставот (1) на овој член содржи податоци за име и презиме на физичко лице или назив на правно лице, група или организација и други податоци кои ќе овозможат нивно прецизно идентификување.
Член 10
(1) По барањето од членот 8 став (3) од овој закон, Министерството за надворешни работи и надворешна трговија постапува доколку истото:
- содржи податоци за име и презиме за физичко лице или назив на правно лице, група или организација и други податоци кои ќе овозможат нивно прецизно идентификување и
- е образложено и содржи факти кои укажуваат дека за лицето, групата или организацијата постојат, односно престанале да постојат разумни основи за сомневање дека учествуваат или на кој било начин се поврзани со активности на тероризам и/или пролиферација.
(2) Министерството за надворешни работи и надворешна трговија го известува надлежниот орган на другата држава за постапувањето по барањето од членот 8 став (3) од овој закон.
Член 11
(1) Министерството за надворешни работи и надворешна трговија врз основа на одлуката од членот 8 став (4) од овој закон изготвува барање за воведување, изменување или престанување на финансиски мерки против тероризам и/или пролиферација.
(2) Барањето од ставот (1) на овој член треба:
- да содржи податоци за име и презиме за физичко лице или назив на правно лице, група или организација и други податоци кои ќе овозможат нивно прецизно идентификување и
- да биде образложено и да содржи факти кои укажуваат дека за лицето/та, групата/те или организацијата/те постојат разумни основи за сомневање дека учествуваат или на кој било начин се поврзани со активности на тероризам и/или пролиферација.
(3) Министерството за надворешни работи и надворешна трговија барањето од ставот (1) на овој член во рок од пет дена од донесување на одлуката од членот 8 став (4) од овој закон го доставува до надлежен орган на друга држава или до надлежна институција на Европската Унија или до Советот за безбедност на Обединетите нации.
Член 12
(1) Управата за финансиско разузнавање води ажурирана консолидирана листа и истата ја објавува на својата интернет страница.
(2) Министерот за финансии, на предлог на Управата за финансиско разузнавање ја пропишува формата, содржината и начинот на водење на консолидираната листа.
Член 13
(1) Секое физичко и правно лице, државен орган и единиците на локалната самоуправа, се должни при спроведувањето на воведените рестриктивни мерки да соработуваат со органите определени со одлуката на Владата на Република Северна Македонија и навремено да ги информираат за спроведувањето на рестриктивните мерки.

(2) Органите за спроведување рестриктивни мерки определени со одлуката на Владата на Република Северна Македонија од членот 7 став (1) од овој закон, во рок од три дена од спроведената рестриктивна мерка го известуваат Координативното тело од членот 20 став (1) од овој закон, за секоја спроведена рестриктивна мерка на начин определен со Деловникот од членот 20 став (3) од овој закон.
Член 14
(1) Секое физичко и правно лице е должно да ги примени финансиските мерки согласно со овој закон, без одлагање и без да го извести определеното лице.

(2) Се забранува имот на определените лица опфатен со финансиската мерка да биде ставен на располагање од страна на физички и правни лица на територијата на Република Северна Македонија, освен доколку за тоа имаат дозвола, овластување или друг вид известување во согласност со релевантните резолуции на Советот за безбедност на Обединетите нации, актите на Советот на Европската Унија или правните акти на други меѓународни организации во кои членува Република Северна Македонија во согласност со меѓународното право.

(3) Управата за финансиско разузнавање изготвува упатства за примена и постапување по финансиските мерки вклучително и финансиските мерки против тероризам и/или пролиферација на оружје за масовно уништување.

(4) Упатствата од ставот (3) на овој член се објавуваат на веб-страницата на Управата за финансиско разузнавање.
Член 15
(1) При спроведување финансиска мерка определеното лице има право да поднесе барање до месно надлежниот првостепен суд кој одлучува во граѓанска материја, односно област заради одобрување на користење на дел од одземен имот, кој е неопходен за:
1) подмирување на основните трошоци за живот;
2) трошоци за породување, за смртен случај, наемнина, хипотека и други основни трошоци на определеното лице и другите членови на неговото семејство;
3) лекови и лекување на определеното лице или на член на неговото семејство;
4) плаќање обврски спрема државата, согласно со закон;
5) подмирување трошоци за редовно одржување на замрзнатиот имот и трошоци за правна помош;
6) вонредни трошоци, кога нивното одобрување е во согласност со меѓународното право, врз основа на кој е воведена финансиската мерка согласно со овој закон;
7) хуманитарни причини, хуманитарни активности и работењето на меѓународни организации, кога тоа е дозволено со меѓународното право, врз основа на кој е воведена финансиската мерка согласно со овој закон и
8) други трошоци и плаќања, дозволени согласно со меѓународното право, врз основа на кој е воведена финансиската мерка согласно со овој закон.

(2) Надлежниот суд во рок од пет дена од добивањето на барањето од ставот (1) на овој член, донесува решение за одобрување на барањето и ги утврдува условите за делумното користење на одземен имот или за одбивање на барањето.

(3) Решението од ставот (2) на овој член, надлежниот суд го доставува до определеното лице од ставот (1) на овој член и до субјектот, во рок од три дена од денот на неговото донесување.

(4) Против решението од ставот (2) на овој член, определеното лице во рок од 48 часа од приемот на истото има право на жалба пред надлежниот апелационен суд.

(5) Жалбата од ставот (4) на овој член, не го одложува извршувањето на решението.

(6) Кога за одобрувањето на барањето од ставот (1) на овој член, е потребно претходно одобрение или известување од надлежен комитет или тело на Обединетите нации, Министерството за надворешни работи и надворешна трговија без одлагање ја спроведува потребната постапка, а доколку во рокот утврден со релевантната резолуција на Советот на безбедност на Обединетите нации, надлежниот комитет или тело не достави негативен одговор, ќе се смета дека условот е исполнет во согласност со таа резолуција.

(7) Министерството за надворешни работи и надворешна трговија, кога тоа е предвидено со релевантната резолуција на Советот за безбедност на Обединетите нации, без одлагање го известува надлежниот комитет или тело на Обединетите нации за одобрените плаќања, трошоци или други дозволени дејствија.
Член 16
Совесни трети (bona fide) лица може да поднесат барање за обезбедување на самостојни права врз имотот предмет на финансиските мерки пред надлежниот суд во рок од шест месеци од објавувањето на одлуката на Владата на Република Северна Македонија од членот 7 став (1) од овој закон во „Службен весник на Република Северна Македонија“.
Член 17
(1) Во случај кога основот за воведување на финансиската мерка престанал да важи, надлежните органи од членот 8 од овој закон, доставуваат предлог до Владата на Република Северна Македонија за донесување одлука за престанување на важење на мерката, најдоцна во рок од 24 часа од сознавањето за престанувањето на основот за нејзино воведување.

(2) Oпределеното лице или негов овластен застапник може да достави образложено барање до Владата на Република Северна Македонија за престанување на важење на воведената финансиска мерка. Барањето треба да содржи причини за поднесување на барањето кои се однесуваат на променетите околности, престанување на причината за воведување на финансиската мерка, погрешно утврдена фактичка состојба со која е утврден идентитетот на определеното лице или основот по кој е воведена мерката.

(3) Врз основа на предлогот од ставот (1) и барањето од ставот (2) на овој член, Владата на Република Северна Македонија донесува одлука за престанување на важење на финансиската мерка воведена согласно со членот 8 од овој закон.

(4) Определеното лице од листата на рестриктивни мерки на Обединетите нации или неговиот овластен застапник може да поднесе барање за бришење од листата директно до Канцеларијата на Омбудсманот на Обединетите нации, или до органот, телото или лицето назначено како контактна точка на Обединетите нации за бришење од листата, или до надлежниот комитет или тело на Советот за безбедност на Обединетите нации, во согласност со релевантните резолуции, процедурите, упатствата и обрасците утврдени од Советот за безбедност и неговите комитети или тела.

(5) Определеното лице кое е означено на листата на рестриктивни мерки на Обединетите нации или неговиот овластен застапник, барањето од ставот (4) на овој член може да го поднесе и посредно преку Министерството за надворешни работи и надворешна трговија.

(6) Министерството за надворешни работи и надворешна трговија обезбедува пристап до потребните информации, процедури, упатства и обрасци утврдени од Советот за безбедност и неговите комитети или тела за поднесување барања од ставот (2) на овој член на својата веб-страница.

(7) Секое физичко и правно лице е должно без одлагање да преземе дејствија за да ја прекине примената на финансиската мерка по престанување на важењето на рестриктивните мерки согласно со овој закон.
Член 18
Органите за спроведување на рестриктивните мерки за примената или за прекинот на примената на рестриктивната мерка се должни во рок од три дена да го известат Координативното тело од членот 20 став (1) од овој закон.
Член 19
Со имотот опфатен со финансиска мерка управува Агенцијата за управување со одземен имот согласно со закон.
Координација и следење на спроведувањето на рестриктивните мерки
Член 20
(1) За координација и следење на спроведувањето на рестриктивните мерки, Владата на Република Северна Македонија на предлог од Министерството за надворешни работи и надворешна трговија формира Координативно тело, за период од четири години.
(2) Координативното тело од ставот (1) на овој член се состои од претседател, кој е раководно лице од Министерството за надворешни работи и надворешна трговија, и по еден член од редот на раководните лица од Јавното обвинителство на Република Северна Македонија, Министерството за надворешни работи и надворешна трговија, Министерството за одбрана, Министерството за внатрешни работи, Министерството за економија и труд, Министерството за финансии, Агенцијата за разузнавање, Агенцијата за национална безбедност на Република Северна Македонија, Министерството за финансии - Царинската Управа, Агенцијата за управување со одземен имот, Министерството за финансии - Управата за финансиско разузнавање, Министерството за финансии - Управата за финансиска полиција, Народната банка на Република Северна Македонија, Централниот регистар на Република Северна Македонија и од Централниот депозитар за хартии од вредност.
(3) Координативното тело од ставот (1) на овој член донесува Деловник за начинот на своето работење.
(4) Стручно-административните работи за Координативното тело ги врши Министерството за надворешни работи и надворешна трговија.
Евиденција
Член 21
(1) Министерството за надворешни работи и надворешна трговија води регистар за воведени рестриктивни мерки.
(2) Управата за финансиско разузнавање води евиденција за спроведени финансиски мерки вклучително и финансиски мерки против тeроризам и пролиферација.
(3) Формата, содржината и начинот на водење на регистарот од ставот (1) на овој член ја пропишува министерот за надворешни работи и надворешна трговија, а формата и содржината на евиденцијата од ставот (2) на овој член ја пропишува министерот за финансии.

(4) Податоците обезбедени согласно со овој закон ги чуваат пет години од престанокот на примената на рестриктивната мерка, а по истекот на овој рок податоците се бришат или уништуваат во согласност со прописите кои се однесуваат на заштитата на личните податоци, класифицирани информации и архивските материјали и архивската дејност.

(5) За собирањето, обработката, обезбедувањето за користење и преносот на податоци обезбедени согласно со овој закон се применуваат прописите кои се однесуваат на заштитата на личните податоци и класифицирани информации.
Надзор
Член 22
(1) Надзорот над спроведувањето на финансиските мерки против тероризам и/или пролиферација над субјектите од членот 5 точка 9) од овој закон, го вршат органите за надзор определени согласно со Законот за спречување на перење пари и финансирање на тероризам.

(2) Надзорот над спроведувањето на финансиските мерки против тероризам и/или пролиферација над физичките и правните лица предвидени со овој закон, го вршат надлежните органи согласно со закон.

(3) Во постапката за вршење надзор и во постапувањето по извршениот надзор согласно со одредбите на овој закон, соодветно се применуваат одредбите од посебните закони.

(4) За сторените прекршоци од овој закон, лицата кои се овластени да вршат надзор од органите за надзор од ставовите (1) и (2) на овој член, се должни да поднесат барање за поведување прекршочна постапка, согласно со Законот за прекршоци.
III. ПРЕКРШОЧНИ ОДРЕДБИ
Член 23
(1) Глоба во износ од 9.000 до 10.000 евра во денарска противвредност ќе му се изрече за прекршок на правно лице доколку при спроведувањето на рестриктивните мерки не постапи согласно со членовите 6, 8, 13, 14, 17 и 21 од овој закон.

(2) Глоба во износ од 500 евра во денарска противвредност ќе му се изрече за прекршок и на одговорното лице во правното лице за дејствијата од ставот (1) на овој член.

Член 23-а
Глоба во износ од 250 евра во денарска противвредност ќе му се изрече за прекршок на физичко лице доколку при спроведувањето на рестриктивните мерки не постапи согласно со членовите 8, 13, 14, 17 и 21 од овој закон.
Член 24
Одмерувањето на висината на глобата на правно лице и трговец поединец се врши согласно со Законот за прекршоците.
Член 25
Прекршочната постапка ја води и прекршочната санкција ја изрекува надлежниот суд.
IV. ПРЕОДНИ И ЗАВРШНИ ОДРЕДБИ
Член 26
Подзаконските акти предвидени со овој закон ќе се донесат во рок од три месеци од денот на влегувањето во сила на овој закон.
Член 27
Координативното тело од членот 20 од овој закон ќе се формира во рок од три месеци од денот на влегувањето во сила на овој закон.
Член 28
Постапките започнати до денот на започнувањето на примената на овој закон ќе завршат согласно со Законот за меѓународни рестриктивни мерки („Службен весник на Република Македонија“ број 36/11).
Член 29
Со денот на започнувањето на примената на овој закон, престанува да важи Законот за меѓународни рестриктивни мерки („Службен весник на Република Македонија“ број 36/11).
Член 30
Овој закон влегува во сила осмиот ден од денот на објавувањето во „Службен весник на Република Македонија“, а ќе започне да се применува од 1 јануари 2018 година.

